ഭവാനിപൂര് ഉപതിരഞ്ഞെടുപ്പ് മമതയ്ക്കെതിരെ സ്ഥാനാര്ത്ഥിയെ നിര്ത്തില്ല? ആശയക്കുഴപ്പത്തിലായി കോണ്ഗ്രസ് കൊല്ക്കത്ത ബംഗാളില് നിയമസഭ ഉപതിരഞ്ഞെടുപ്പില് ഭവാനിപൂര് മണ്ഡലത്തില് മുഖ്യമന്ത്രിയും തൃണമൂല് കോണ്ഗ്രസ് നേതാവുമായ മമത ബാനര്ജിക്കെതിരെ സ്ഥാനാര്ത്ഥിയെ നിര്ത്തുന്നത് സംബന്ധിച്ച് കോണ്ഗ്രസ് ആശയക്കുഴപ്പത്തില്. 2024 ലെ ലോക്സഭ തിരഞ്ഞെടുപ്പ് മുന്നില് കണ്ട് കോണ്ഗ്രസും മമതയും തമ്മിലുള്ള ചര്ച്ചകള് പുരോഗമിക്കുന്നതിന്റെ പശ്ചാത്തലത്തില് സ്ഥാനാര്ത്ഥിയെ നിര്ത്തേണ്ടതില്ലെന്ന നിലപാടിലായിരുന്നു നേതൃത്വം. നേരത്തേ മമതയ്ക്കെതിരെ സ്ഥാനാര്ത്ഥിയെ മത്സരിപ്പിക്കുന്നത് സാമാന്യ യുക്തിക്ക് യോജിച്ചതായി തോന്നുന്നില്ലെന്ന് കോണ്ഗ്രസ് സംസ്ഥാന അധ്യക്ഷന് അധീര് രജ്ഞന് ചൗധരിയും പ്രതികരിച്ചിരുന്നു.. എന്നാല് ഇപ്പോള് ഇത് സംബന്ധിച്ചുള്ള തിരുമാനം കോണ്ഗ്രസ് ദേശീയ നേതൃത്വം അറിയിക്കുമെന്നാണ് തിങ്കളാഴ്ച ചൗധരി മാധ്യമങ്ങളോട് പറഞ്ഞത്. സ്ഥാനാര്ത്ഥിയെ നിര്ത്തരുതെന്ന് പറഞ്ഞത് തന്റെ വ്യക്തിപരമായ അഭിപ്രായമായിരുന്നു. എന്നാല് ഇപ്പോള് ഉപതിരഞ്ഞെടുപ്പ് തീയതി പ്രഖ്യാപിച്ചതോടെ ഹൈക്കമാന്റ് ആണ് ഇക്കാര്യത്തില് നിലപാട് വ്യക്തമാക്കേണ്ടത്, ചൗധരി പറഞ്ഞു. സിപിഎമ്മുമായി സഖ്യത്തിലിരുന്ന 2016 ലും 2021 ലും ഭവാനിപൂരില് കോണ്ഗ്രസ് ആയിരുന്നു മത്സരിച്ചിരുന്നത്. ഇക്കഴിഞ്ഞ നിയമസഭ തിരഞ്ഞെടുപ്പില് മണ്ഡലത്തില് കോണ്ഗ്രസ് സ്ഥാനാര്ത്ഥിക്ക് 5,211 വോട്ടുകളായിരുന്നു ലഭിച്ചിരുന്നത്. നിലവിലെ സാഹചചര്യത്തില് മമതയ്ക്കെതിരെ സ്ഥാനാര്ത്ഥിയെ നിര്ത്തുന്നത് തെറ്റായ സന്ദേശം നല്കുമെന്നാണ് കോണ്ഗ്രസിലെ ഒരു വിഭാഗത്തിന്റെ നിലപാട്. ലോക്സഭ തിരഞ്ഞെടുപ്പില് വിശാല പ്രതിപക്ഷ ഐക്യത്തിനായി കോണ്ഗ്രസ് അധ്യക്ഷ സോണിയ ഗാന്ധിയുമായി മമത ചര്ച്ച നടത്തിയിരുനന്ു. അതേസമയം മണ്ഡലത്തിലെ തെരഞ്ഞെടുപ്പ് ഒരു തൃണമൂല് ബിജെപി മത്സരം എന്ന നിലയിലേക്ക് വിട്ടുകൊടുക്കേണ്ടെ സാഹചര്യം ഇല്ലെന്നാണ് പാര്ട്ടിയിലെ മറുപക്ഷത്തിന്റെ വാദം. സ്ഥാനാര്ത്ഥിയെ മത്സരിപ്പിക്കാതിരിക്കുന്നത് പ്രവര്ത്തകര്ക്ക് തെറ്റായ സന്ദേശം നല്കും. മാത്രമല്ല കോണ്ഗ്രസോ സിപിഎമ്മോ ഇവിടെ സ്ഥാനാര്ത്ഥിയെ നിര്ത്തിയില്ലെങ്കില് തൃണമൂല് വിരുദ്ധ വോട്ടുകള് മുഴുവന് ബിജെപിയിലേക്ക് ഒഴുകുമെന്നും നേതാക്കള് ചൂണ്ടിക്കാട്ടുന്നു. പ്രതിപക്ഷ സഖ്യത്തിന്റെ മര്യാദ തൃണമൂല് കാണിക്കുന്നില്ലെന്ന ആക്ഷേപവും ഇവര് ഉയര്ത്തുന്നുണ്ട്. നിയമസഭ തിരഞ്ഞെടുപ്പ് വിജയത്തിന് പിന്നാലെ ബിജെപിയില് നിന്നും കോണ്ഗ്രസില് നിന്നും നേതാക്കള് കൂട്ടത്തോടെ തൃണമൂല് കോണ്ഗ്രസിലേക്ക് ഒഴുകുകയാണ്. സഖ്യമര്യാദ ഇല്ലാതെയാണ് പാര്ട്ടി വിടുന്ന നേതാക്കളെ തൃണമൂല് സ്വീകരിക്കുന്നതെന്നാണ് കോണ്ഗ്രസ് നേതാക്കളുടെ വിമര്ശനം. ബംഗാളില് കഴിഞ്ഞ നിയമസഭ തിരഞ്ഞെടുപ്പില് കോണ്ഗ്രസും സിപിഎമ്മും മുസ്ലീം മതപണ്ഡിതനായ അബ്ബാസുദ്ദീന് സിദ്ധിഖി പുതുതായ രൂപീകരിച്ച ഐഎസ്എഫും സഖ്യത്തിലായിരുന്നു തൃണമൂലിനെതിരെ പോരാടിയത്. എന്നാല് ഒരു സീറ്റില് പോലും കോണ്ഗ്രസിന് വിജയിക്കാന് സാധിച്ചില്ല. ബംഗാളിലെ മൂന്ന് മണ്ഡലങ്ങളിലേക്കുള്ള ഉപതിരഞ്ഞെടുപ്പ് ശനിയാഴ്ചയാണ് തിരഞ്ഞെടുപ്പ് കമ്മീഷന് പ്രഖ്യാപിച്ചത്. സെപ്തംബര് 30 നാണ് ജംഗിപൂര്, സംസര്ഗഞ്ച് ,ഭവാനിപൂര് എന്നിവിടങ്ങളില് ഉപതിരഞ്ഞെടുപ്പ് നടക്കുക. വോട്ടെണ്ണല് ഒക്ടോബര് മൂന്നിന് നടക്കും.സ്വന്തം തട്ടകമായിരുന്ന ഭവാനിപൂരില് മത്സരിക്കാതെ ഇത്തവണ നന്ദിഗ്രാമില് നിന്നായിരുന്നു മമത തിരഞ്ഞെടുപ്പിനെ നേരിട്ടത്. ബിജെപി സ്ഥാനാര്ത്ഥിയായിരുന്ന സുവേന്ദു അധികാരിയോടായിരുന്നു പരാജയം ഏറ്റുവാങ്ങിയത്. സുവേന്ദുവിന്റെ വെല്ലുവിളിയെ തുടര്ന്നായിരുന്നു മമത സുരക്ഷിത മണ്ഡലം ഉപേക്ഷിച്ച് നന്ദിഗ്രാമില് മത്സരിച്ചത്. പരാജയപ്പെട്ടെങ്കിലും അവര് മുഖ്യമന്ത്രിയായി സത്യപ്രതിജ്ഞ ചെയ്തു. എന്നാല് 6 മാസത്തിനുള്ളില് തിരഞ്ഞെടുപ്പില് ജയിച്ചില്ലേങ്കില് മുഖ്യമന്ത്രി സ്ഥാനം മമതയ്ക്ക് രാജിവെയ്ക്കേണ്ടി വരും. ഇതോടെ തന്റെ സ്വന്തം മണ്ഡലമായിരുന്ന ഭവാനിപൂരില് നിന്ന് തന്നെ തിരഞ്ഞടുപ്പ് നേരിടാന് മുഖ്യമന്ത്രി ഒരുങ്ങുന്നത്. How Nipah virus is varies from corona ? Oneindia Malayalam നേരത്തേ ഭവാനിപുരില് നിന്നും ജയിച്ച തൃണമൂല് എംഎല്എ ഷോഭന് ദേബ് ഛദ്ദോപാധ്യായ മമതയ്ക്ക് മണ്ഡലത്തില് നിന്നും രാജിവെച്ചിരുന്നു. ഭവാനിപൂരില് മമതയ്ക്ക് അനായാസ വിജയം തൃണമൂല് പ്രതീക്ഷിക്കുന്നത്. source: oneindia.com